Tom Clancy's Ghost Recon (סדרת משחקים)

**Tom Clancy's Ghost Recon** (תעתיק: "טום קלנסי גוסט ריקון", בתרגום חופשי לעברית "סיור הרפאים של טום קלנסי") הוא זיכיון משחקי יריות טקטיים בהוצאת יוביסופט. במשחק, השחקן אחראי על יחידה צבאית בדיונית ונסיונית של פלוגת כוח דלתא מהכוחות המיוחדים של צבא ארצות הברית, במיוחד הגדוד הראשון של החטיבה החמישית המוצב בפורט בראג. מעבר לסיווגה של היחידה כיחידה צבאית וככוח סיור, היא בדיונית לחלוטין מאחר שגדודים אמיתיים מורכבים אך ורק משלוש חטיבות. חטיבה זו זוכה לכינוי "הרפאים" (the Ghosts). המבצעים בהם היא משתתפת דומים לאלה של הכוחות המיוחדים בעולם האמיתי, והם נשמרים כמידע מסווג ביותר. במשחק "Tom Clancy's Ghost Recon: Future Soldier" משנת 2012, מצוין שליחידה יש כינויים שונים והיא חלק מפיקוד המבצעים המיוחדים המשולבים (JSOC). היחידה ידועה גם בתור "הקבוצה לטקטיקה מיוחדת" (Group for Specialized Tactics, או GST - מכאן השם "Ghost"), בדיוק כמו יחידות JSOC אחרות כמו כוח דלתא או צוות 6 של אריות הים.

נכון לשנת 2025, זיכיון המשחקים מכר למעלה מ-40 מיליון עותקים.

## המשחקים

### Tom Clancy's Ghost Recon (2001)
המשחק "טום קלנסי גוסט ריקון" מתחיל באפריל 2008, בזמן הפרות סדר ברוסיה. קבוצת לאומנים עלתה לעמדת כוח מתוך מטרה להקים מחדש את ברית המועצות. מטרתה הראשונה היא לתמוך בכוחות המורדים בגאורגיה והמדינות הבלטיות. ממשלת ארצות הברית נכנסת לכוננות מהמצב החדש, ושולחת את הרפאים לגאורגיה כדי לעצור את הרוסים. במהלכו של המבצע, הרפאים לוקחים את הלחימה ללאומנים, כשהקרב הסופי מתרחש בכיכר האדומה שבמוסקבה.

#### Tom Clancy's Ghost Recon: Desert Siege (2002)
חבילת ההרחבה "גוסט ריקון: מצור מדברי" מתרחשת לאחר המשחק הראשון בשנת 2009. המשחק מציג קמפיין מבצעים חדש במזרח אפריקה, שבה הרפאים נשלחים לעצור את תוכניותיו של קולונל טספאי וולדה מכוחות ההגנה של אתיופיה לפלוש לאתיופיה. כדי לבצע את תוכניתו, הוא עורך סחר בנשק עם אותם לאומנים רוסיים שפתחו בהפיכה לפני שנה.

#### Tom Clancy's Ghost Recon: Island Thunder (2002)
חבילת הרחבה שנייה למשחק, "גוסט ריקון: רעם האי", מתרחשת בקובה בשנת 2010. העלילה מגוללת את הבחירות הדמוקרטיות הראשונות מאז שנות ה-50 של המאה ה-20, אך סיעה אנטי-אמריקאית בשם FDP (El Frente Democratico del Pueblo, "החזית הדמוקרטית העממית") מטילה טרור במרכזי בחירות בו בזמן שהיא משדלת למועמד נשיאותי משלה. הרפאים, שנשלחים לשמור על הסדר במהלך הבחירות, מגלים שה-FDP הוא ארגון דמה שמנוהל בידי קרטל הסמים הקולומביאני ואשר זקוק לאי כנקודת מעבר תחבורתית לארצות הברית.

#### Tom Clancy's Ghost Recon: Jungle Storm (2004)
חבילת ההרחבה השלישית, "גוסט ריקון: סערת הג'ונגל", מתרחשת בבוגוטה לאחר אירועי "רעם האי". קרטל הסמים הקולומביאני עוזר לארגון FDP ומממן אותו בתוכניותיו עבור קובה. הקרטל מארגן מספר פיגועי טרור על ממשלת קולומביה - אשר חברה לארצות הברית. לאחר קריאתה של קולומביה לעזרה בעקבות מתקפה על שגרירות ארצות הברית, אמריקה מגיבה על ידי כך שהיא שולחת את הרפאים להחזיר את הסדר על כנו ולהשבית את קרטל הסמים.

### Tom Clancy's Ghost Recon 2 (2004)
עלילת המשחק השני, "גוסט ריקון 2", מתרחשת בקוריאה. התפאורה בגרסאות הפלייסטיישן 2 והגיימקיוב מקשרות למשחק נוסף בסדרות המשחקים של טום קלנסי - Splinter Cell: Chaos Theory, ובמיוחד הטבעתה של המשחתת לאיסוף המודיעין קלרנס אי וולש. המשחק מתאר את פריצתה של מלחמה קוריאנית חדשה בראשותו של גנרל הכוחות המזוינים העממיים של קוריאה הצפונית, ג'ונג-צ'ונג סון, שמכריז על הפיכה נגד ממשל קוריאה הצפונית. גרסת האקסבוקס היא ההמשך הישיר לשני המשחקים, ואשר בה ג'ונג מתכנן לנקום בכוחות נאט"ו ובקוריאה הדרומית. המשחק מציג לראשונה את דמות הפרוטגוניסט הראשי של יתר המשחקים בסדרה, קפטן סקוט מיטשל.

#### Tom Clancy's Ghost Recon 2: Summit Strike (2005)
חבילת ההרחבה למשחק השני, "גוסט ריקון 2: מתקפה על הפסגה", מתארת את ניסיון החיסול של שר המלחמה וסוחר הנשק האפגני-אוזבקי, ראהיל, בנשיא קזחסטן ובמועצת הביטחון שלו. התקרית גורמת למשבר שמפלג את הכוחות המזוינים של רפובליקת קזחסטן, שחלקם מבקש לשלוט בנרטיב. ממשלת ארצות הברית שולחת את הרפאים כדי לעזור לכוחות האו"ם ולכוחות קזחים בני בריתם כדי להשליט חזרה סדר וללכוד את ראהיל.

### Tom Clancy's Ghost Recon: Advanced Warfighter (2006)
המשחק הבא בסדרה, "גוסט ריקון: לוחם מתקדם" (ידוע לרוב בראשי התיבות "GRAW"), מתרחש בשנת 2013 במהלכן של 72 שעות רצופות. העלילה מתחילה במקסיקו סיטי, ומתארת את נסיונותיו של קפטן מיטשל לחלץ את נשיא ארצות הברית בלנטיין מידיהם של מורדים מקסיקנים. עליו להשמיד מתקן שידור סודי שהמורדים לכדו ולמנוע את שיגור הארסנל הגרעיני של ארצות הברית. המשחק ידוע בזכות מכניקת הקרבות החדשה שלו, כלי הנשק החדשים וגרפיקת הדור הבא.

### Tom Clancy's Ghost Recon: Advanced Warfighter 2 (2007)
משחק ההמשך "גוסט ריקון: לוחם מתקדם 2" מתרחש מיד לאחר קודמו בשנת 2014, מדרום לגבול ארצות הברית. המשחק מתמקד שוב בקבוצות מורדים מקסיקניות, לויאליסטים מקסיקנים וצבא ארצות הברית במהלכן של 72 שעות. במשחק ניתן למצוא מגוון רחב של מקומות פתוחים, ביניהם הרים, עיירות קטנות, סביבות עירוניות וכן סכר הידרואלקטרי צפונית לגבול מקסיקו עם ארצות הברית. משחק זה, בנוסף למשחק Rainbow Six: Vegas, תיקן בעיות בינה מלאכותית שהיו מנת חלקם של משחקים קודמים בסדרה.

### Tom Clancy's Ghost Recon: Predator (2010)
המשחק "גוסט ריקון: טורף" יצא לקונסולת המשחקים PlayStation Portable. עלילת המשחק מתרחשת בסרי לנקה, כאשר כוח פלישה אמריקני מתכנן לחסל את קבוצת המורדים. הרפאים נשלחים כדי לחשוף מזימה שנועדה לגרור את ארצות הברית למלחמה כוללת.

### Tom Clancy's Ghost Recon (2010)
בשנת 2010 יצא משחק בשם "טום קלנסי גוסט ריקון" בבלעדיות לקונסולת Wii (כדי להבדילו מהמשחק המקורי הוא נקרא גם "טום קלנסי גוסט ריקון Wii"). עלילתו מזכירה במקצת את עלילת המשחק המקורי משנת 2001, אם כי משנה מספר אלמנטים. העלילה מתרחשת לאחר הפיכה בדיונית שהתרחשה ברוסיה, ואשר נועדה לעזור למנהיג הלאומנים אלכסנדר טרסקייב להגיע לעמדת כוח. בהמשך, טרסקייב ומשטרו פלשו לסקנדינביה והשתלטו עליה - מה שהוביל להקמתה של קואליציה בינלאומית לשחרור שטחים כבושים ולשים קץ למשטר. השחקנים לוקחים שליטה על אחד משני פרוטגוניסטים - דלטון היבארד וג'ו בות', ריינג'רים אמריקנים שנשלחים לנורווגיה כדי להשתתף במאמצי השחרור.

### Tom Clancy's Ghost Recon: Shadow Wars (2011)
"גוסט ריקון: מלחמות הצללים" הוא משחק טקטיקה מבוסס תורות שתוכנן בבלעדיות לנינטנדו 3DS. המשחק מציג פלוגות שונות של חיילים בשדות קרב שונים. הסגנון הגרפי של המשחק שונה ממשחקים אחרים בסדרה, והוא מזכיר את המשחקיות של משחקי Commandos, כלומר מבט עילי על זירות הקרב והאפשרות לגלם מספר תפקידים כמו חייל קומנדו, צלף, תותחן, חובש, תצפיתן ומהנדס.

### Tom Clancy's Ghost Recon: Future Soldier (2012)
המשחק "גוסט ריקון: חייל העתיד" מתרחש בשנת 2024 ומציג קבוצה חדשה של רפאים שנלחמת להפיל סינדיקט פשע רוסי שעלה לדרגת כוח ברוסיה. לשחקנים ניתנת האפשרות להשתמש בטכנולוגיה צבאית מתקדמת ועתידית כמו הסוואה אופטית ולהתאים באופן אישי את כלי הנשק שלהם במידה גדולה יותר מאשר המערכת במשחקי GRAW.

### Tom Clancy's Ghost Recon Phantoms (2014)
המשחק "גוסט ריקון: רוחות רפאים" היה משחק מרובה משתתפים חינמי, שכלל קרבות בגוף שלישי בין קבוצות שחקנים, תוך שימוש באחד מתוך שלוש מעמדות. תוכנן במקור למחשב האישי ולקונסולת Wii U, אך בעיות בתהליך הפיתוח גרמו לצוות המפתח להתמקד בפלטפורמת המחשב האישי. ב-25 באוגוסט 2016, כשנתיים לאחר צאת המשחק, חברת יוביסופט הכריזה שתסגור את שרתי המשחק ב-1 בדצמבר 2016 לאור ירידה הדרגתית אך משמעותית בכמות השחקנים.

### Tom Clancy's Ghost Recon: Wildlands (2017)
"גוסט ריקון: האדמות הפראיות" הוא המשחק הראשון בסדרת המשחקים שמתרחש בסביבת עולם פתוח. המשחק מתרחק מהתפאורה העתידית שהוצגה במשחקי "גוסט ריקון: לוחם מתקדם", ומציג אחת שדומה יותר לזו של המשחק המקורי. חברת יוביסופט תיארה את המשחק כאחד ממשחקי העולם הפתוח הגדולים ביותר שאי פעם פרסמה, שכולל הרים, יערות, מדבריות חול ומלח. המשחק יצא בשנת 2017 למערכת ההפעלה Microsoft Windows ולקונסולות המשחקים פלייסטיישן 4 ו-Xbox One, וקיבל ביקורות חיוביות לרוב ששיבחו את הגרפיקה ואת עולם המשחק הנרחב.

### Tom Clancy's Ghost Recon Breakpoint (2019)
"גוסט ריקון: נקודת שבירה" הוא משחק ההמשך ל"גוסט ריקון: האדמות הפראיות", וגם הוא מתרחש בעולם פתוח כמו קודמו - הפעם בסביבה שנקראת אורורה, שרשרת איים בדיונית באוקיינוס השקט. השחקן לוקח שליטה על לוטננט קולונל אנתוני "נומאד" פרימן מכוחות המבצעים המיוחדים של ארצות הברית, שנשלח לקבוצת האיים לחקור סדרה של תקריות סביב סְקֵל טכנולוגיה, קבלן צבאי מקומי. המשחק קיבל ביקורות שליליות ברובו לעומת קודמו.

## משחקים שבוטלו
### Tom Clancy's Ghost Recon: Commander (2012)
המשחק "גוסט ריקון: קומנדר" הוא משחק רשת חברתית בפייסבוק שבוטל כחמישה חודשים לאחר שחרורו. כתוצאה מכך, אנשי החברה המפתחת "Loot Drop" פוטרו מעבודתם.

### Tom Clancy's Ghost Recon: Front Line
המשחק "גוסט ריקון: קו החזית" היה מיועד להיות משחק פעולה-טקטי חינמי בגוף ראשון, שתוכנן כמשחק באטל רויאל לשחקן מול שחקן. המשחק היה אמור לכלול מערכת מעמדות מתקדמת וכלי תמיכה נרחבים שיאפשרו חופש מוחלט במשחקיות האסטרטגית, עם דרכים שונות ומגוונות להערים על הקבוצות היריבות ולנצח בקרב. המשחק היה אמור לצאת למערכת ההפעלה Microsoft Windows ולקונסולות המשחקים Xbox One, Xbox Series X/S, PlayStation 4, PlayStation 5 וגוגל סטדיה ולכלול את האפשרות למשחק משולב בין הפלטפורמות. ביולי 2022, חברת יוביסופט הודיעה שהיא מבטלת את הפרויקט.

## קבלה וביקורות
מאז צאת המשחק הראשון בשנת 2001, סדרת המשחקים קיבלה ציונים וביקורות שהשתנו לטובה ככל שרמת המשחקיות והגרפיקה עלתה. מבין המבקרים השונים ניתן למנות מגזינים ממוחשבים כמו IGN, GameSpot, Digital Spy, Screen Rant, Game Rant, +Gamesradar, Eurogamer, PC World, PC Gamer, Gamingbolt, Trusted Reviews ו-Game Informer, לצד מגזינים נחשבים כמו Empire, The Telegraph, The Guardian ו-Time בין היתר.

המשחק הראשון בסדרת המשחקים קיבל ביקורות חיוביות שנטו יותר לכיוון גרסאות המחשב האישי והאקסבוקס המהוקצעות יותר - גם מבחינה גרפית וגם מבחינת אפקטים קוליים יחסית לזמן בו המשחק יצא (2001) - בעיקר בשל היותו שינוי מרענן מהראשון בסדרת Tom Clancy's Rainbow Six, שיצא כשלוש שנים לפני כן. מגזין IGN, שהעניק למשחק ציון 9.3 מתוך 10, מציין שהמשחק לקח את המודל המצליח של פילוסופיית "ירייה אחת, הריגה אחת" שהוצג ב-Rainbow Six ומיקם אותו במשחק בסגנון צבאי, בכוחות המיוחדים. המשחק גם הציג ארבע מעמדות שונים - רובאים, צלפים, אנשי תמיכה ואנשי הריסה, וגם יצר אווירתיות שלא הייתה מוכרת עד כה - בין אם מדובר בביצה מוקפת עצים וערפל סמיך, עמק מכוסה יערות, כפר שהופצץ או כיכר אדומה עם מסגדים מעוטרים. מגזין Eurogamer, שהעניק למשחק ציון 8, מוסיף לשבח את האווירתיות במשחק, ומציין שמנוע המשחק היה חדש יותר מזה של Rainbow Six, מה שהביא לשיפור גרפי משמעותי, ולמרות שהסגנון הטקטי היה לוקה בחסר, המשחק פיצה על כך באקשן מורט עצבים וריאליזם מחוספס ומתסכל לעיתים. בסיום הביקורת, המגזין מציין שהמשחק הוא צעד מכובד בסוגת המשחקים הטקטיים, אך הוא מסתמך יותר מדי על נוסחה סטנדרטית ואינו מגוון מספיק במשימותיו השונות. מגזין GameSpot העניק למשחק ציון של 7.3 ומוסיף על קודמיו, תוך שהוא מציין שלמרות החיזוקים שבו, למשחק יש בעיות מכניות ובאגים במשחקיות. כך קורה שבו בזמן שהמשימות במשחק מאתגרות ומושכות, בעיות המכניקה והמשחקיות מפחיתות ממנו באותה מידה. חבילות ההרחבה למשחק הראשון קיבלו גם הן ציונים גבוהים, עם דגש על האווירתיות שאפיינה את המשחק המקורי והתפאורה הסביבתית, שמגוונות מספיק כדי לעורר עניין. להרחבות אלה נוספו מספר שדרוגים קטנים למכניקת המשחקיות, כמו ריצה אוטומטית, התמקדות טובה יותר במטרות רחוקות ובינה מלאכותית טובה יותר.

## אזכור במדיות אחרות
### סרט קצר
### עיבוד קולנועי
### נובלה

## קישורים חיצוניים

* 

* סדרת משחקי Tom Clancy's Ghost Recon בפרויקט פאנדום

## הערות שוליים

קטגוריה:יוביסופט
קטגוריה:משחקי יריות ממוחשבים (גוף שלישי)
קטגוריה:סדרות משחקי וידאו
קטגוריה:משחקי וידאו משנת 2001
קטגוריה:משחקי וידאו משנת 2002
קטגוריה:משחקי וידאו משנת 2004
קטגוריה:משחקי וידאו משנת 2005
קטגוריה:משחקי וידאו משנת 2006
קטגוריה:משחקי וידאו משנת 2007
קטגוריה:משחקי וידאו משנת 2010
קטגוריה:משחקי וידאו משנת 2011
קטגוריה:משחקי וידאו משנת 2012
קטגוריה:משחקי וידאו משנת 2014
קטגוריה:משחקי וידאו משנת 2017
קטגוריה:משחקי וידאו משנת 2019